NARIADENIE KOMISIE (ES) č. 260/2006
z 15. februára 2006,
ktorým sa mení a dopĺňa nariadenie (ES) č. 1573/2005, ktorým sa otvára stála verejná súťaž na ďalší predaj raže v držbe nemeckej intervenčnej agentúry na trhu Spoločenstva s cieľom spracovať ju na bioetanol a použiť tento bioetanol na výrobu biopalív v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 6,
keďže:
(1)
Použitie bioetanolu získaného z raže v rámci verejnej súťaže otvorenej v nariadení Komisie (ES) č. 1573/2005 (2), určeného na konečné použitie pri výrobe biopalív, si vyžaduje účasť rôznych hospodárskych subjektov a dopravu bioetanolu až do priestorov priemyselných podnikov poverených pridávaním bioetanolu do iných palív.
(2)
Vzhľadom na použité hospodárske vzťahy, ktoré si vyžadujú dopravu bioetanolu, je potrebné ustanoviť možnosť skladovania bioetanolu u sprostredkovateľov a jeho miešania s rovnakými produktmi, ktoré neboli získané v rámci tejto verejnej súťaže. Je však potrebné zachovať vysledovateľnosť pohybu množstiev získaných v rámci tejto verejnej súťaže.
(3)
Nariadenie (ES) č. 1573/2005 by sa preto malo zmeniť a doplniť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
V článku 8 nariadenia (ES) č. 1573/2005 sa odsek 3 nahrádza takto:
„3. Odchylne od článku 7 ods. 1 písm. a) nariadenia (EHS) č. 3002/92 sa za dôkaz o predpísanom použití raže považuje to, keď je raž uskladnená v podniku, kde dôjde k jej spracovaniu na bioetanol, keď jej spracovanie na bioetanol prebehlo a keď výrobca bioetanolu preukáže, že sa tento bioetanol použil na výrobu biopaliva. Použitie na výrobu biopaliva sa dokazuje prostredníctvom skladovej evidencie vedenej jednotlivými účastníkmi a prostredníctvom dokladov o pohybe produktov. Za týchto podmienok sa bioetanol pri skladovaní môže miešať s inými bioetanolmi.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. februára 2006